รัฐบาลไทย-ข่าวทำเนียบรัฐบาล-รองนายกฯ พล.อ.ประวิตรฯ ห่วงใยประชาชน ลงพื้นที่ติดตามสถานการณ์น้ำ จ.กระบี่ สั่งวางแผนอย่างเป็นระบบเพื่อป้องกันและแก้ไขปัญหาเรื่องน้ำในระยะยาว
วันจันทร์ที่ 5 กันยายน 2565
รองนายกฯ พล.อ.ประวิตรฯ ห่วงใยประชาชน ลงพื้นที่ติดตามสถานการณ์น้ํา จ.กระบี่ สั่งวางแผนอย่างเป็นระบบเพื่อป้องกันและแก้ไขปัญหาเรื่องน้ําในระยะยาว
รองนายกฯ พล.อ.ประวิตรฯ ห่วงใยประชาชน ลงพื้นที่ติดตามสถานการณ์น้ํา จ.กระบี่ สั่งวางแผนอย่างเป็นระบบเพื่อป้องกันและแก้ไขปัญหาเรื่องน้ําในระยะยาว กําชับให้เตรียมพร้อมตาม 13 มาตรการและแผนป้องกันอย่างเคร่งครัด
น.ส.ทิพานัน ศิริชนะ รองโฆษกประจําสํานักนายกรัฐมนตรี เปิดเผยว่า วันนี้ (5 กันยายน 2565) พลเอก ประวิตร วงษ์สุวรรณ รองนายกรัฐมนตรี พร้อมด้วยนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม และคณะทํางานลงพื้นที่จังหวัดกระบี่ติดตามสถานการณ์น้ําและการคาดการณ์น้ําในพื้นที่ภาคใต้ รวมถึงติดตามแผนดําเนินโครงการพัฒนาแหล่งน้ําเพื่อการเกษตร และสถานการณ์ปาล์มน้ํามันในพื้นที่จังหวัดกระบี่ โดยมี สส.พรรคพลังประชารัฐมาให้การต้อนรับ และชาวบ้านรําโนราอวยพรให้ พลเอก ประวิตร วงษ์สุวรรณ มีสุขภาพร่างกายแข็งแรง ทํางานเพื่อประเทศชาติ ให้ประสบความสําเร็จตามที่มุ่งหวังไว้
โอกาสนี้ พลเอก ประวิตร วงษ์สุวรรณ รองนายกรัฐมนตรี รับฟังรายงานสรุปจากหน่วยงานที่เกี่ยวข้อง ภายหลังรับฟังบรรยายสรุปฯ รองนายกรัฐมนตรีกล่าวมอบนโยบายตอนหนึ่งว่า จากสถานการณ์ฝนตกหนักในหลายพื้นที่บริเวณภาคใต้ของประเทศไทย ซึ่งอาจเกิดอุทกภัย น้ําท่วมฉับพลัน และน้ําป่าไหลหลาก รัฐบาลมีความห่วงใยผลกระทบต่อประชาชน ได้กําชับให้หน่วยงานต่าง ๆ ร่วมดําเนินการ จัดทําแผนเผชิญเหตุรับมือล่วงหน้า หากเกิดเหตุอุทกภัยขึ้น รวมถึงการวางแผนอย่างเป็นระบบ เพื่อป้องกันและแก้ไขปัญหาเรื่องน้ําในระยะยาว โดยให้สํานักงานทรัพยากรน้ําแห่งชาติ (สทนช.) กรมชลประทาน และจังหวัดกระบี่ ดําเนินการตามแผนรับมือฤดูฝนทั้ง 13 มาตรการอย่างเคร่งครัด และดําเนินการตามแผนป้องกันและแก้ไขภาวะน้ําท่วมปี 2565 ที่คณะกรรมการทรัพยากรน้ําแห่งชาติ (กนช.) ได้เห็นชอบไว้
พร้อมทั้ง มอบหมายให้กรมชลประทาน วางแผนการบริหารจัดการน้ําร่วมกับหน่วยงานในพื้นที่เพื่อเตรียมความพร้อมรับมือ และเฝ้าระวังสถานการณ์น้ําอย่างใกล้ชิด รวมทั้งเร่งก่อสร้างโครงการระบบส่งน้ําพร้อมอาคารประกอบอ่างเก็บน้ําคลองแห้ง ให้แล้วเสร็จตามแผนที่กําหนดไว้ เพื่ออํานวยประโยชน์ให้กับพื้นที่สามารถรองรับกับปริมาณความต้องการ การใช้น้ําเพื่อการอุปโภค บริโภค และการเกษตรในพื้นที่ ได้อย่างเพียงพอ และให้ ส.ป.ก. กระบี่ เร่งรัดการดําเนินโครงการพัฒนาแหล่งน้ําเพื่อการเกษตร ให้แล้วเสร็จตามแผนที่กําหนด เพื่อให้ประชาชนได้มีพื้นที่ทํากิน หาเลี้ยงครอบครัวได้อย่างมั่นคง
ส่วนด้านเกษตรกรผู้ปลูกปาล์ม รองนายกรัฐมนตรีสั่งการให้จังหวัดกระบี่ร่วมบูรณาการหน่วยงานที่เกี่ยวข้องเพื่อดูแลเกษตรกรผู้ปลูกปาล์มน้ํามัน ซึ่งเป็นพืชเศรษฐกิจสําคัญของจังหวัดกระบี่ มอบหมายให้สํานักงานเศรษฐกิจการเกษตร (สศก.) ร่วมบูรณาการกับหน่วยงานที่เกี่ยวข้อง ได้แก่ กระทรวงพาณิชย์ กระทรวงอุตสาหกรรม และจังหวัดที่มีพื้นที่ปลูกปาล์มน้ํามันทั่วประเทศ ดําเนินการตามมาตรการที่ กนป. กําหนด โดยสร้างการรับรู้ ให้ชาวสวนตัดผลปาล์มที่สุกเต็มที่ กวดขันลานเท และโรงสกัด มิให้ฉวยโอกาสกดราคารับซื้อ ตรวจสอบ การติดตั้งมิเตอร์และระบบรายงานข้อมูล พร้อมทั้งร่วมกันพัฒนาพันธุ์ปาล์มน้ํามันที่มีคุณภาพ ทําการจับกุมเมล็ดพันธุ์และต้นกล้าปลอม รวมทั้งน้ํามันปาล์มเถื่อนจากประเทศเพื่อนบ้าน สนับสนุนการใช้น้ํามัน B100 ทดแทนน้ํามันดีเซลในภาคการเกษตร รวมถึงส่งเสริมมาตรการเพิ่มมูลค่า ผลิตภัณฑ์แปรรูป 8 ชนิด “สู่พืชเศรษฐกิจแห่งอนาคตที่ยั่งยืน ระดับโลก”
รองนายกรัฐมนตรีกล่าวให้กําลังใจให้เจ้าหน้าที่ทุกคน ขอให้ปฏิบัติงานในหน้าที่บรรลุตามเป้าหมายร่วมกันดําเนินการเตรียมความพร้อมรับมือกับสถานการณ์ตามแผนที่กําหนด เพื่อเป็นการป้องกัน และช่วยบรรเทา ความเสียหาย โดยมีเป้าหมายสําคัญ คือ ความผาสุกของพี่น้องประชาชน ซึ่งเป็นหัวใจหลักในการทํางานของรัฐบาล เมื่อประเทศชาติ มีความมั่นคงด้านน้ําแล้ว เศรษฐกิจภาพรวมของประเทศ จะมีความมั่งคั่งและยั่งยืน
.........................